Laugardagurinn 1. mars , sjálfur bjórdagurinn , var valin fyrir eina mest spennandi göngu Fjallafélagsins í ár . Þennan dag gerðu 48 Fjallafélagar atlögu að Baulu í Borgarfirði . Þetta er glæsilegt fjall sem blasir við vegfarendum sem aka um þjóðveginn um Norðurárdal , rís hátt og formfagurt yfir önnur fjöll með sína bröttu hlíðar og hvassan topp . Hæð fjallsins er 934 metrar yfir sjávarmáli . Gangan hófst við brúna yfir Bjarnardalsá , rétt við fætur Bröttubrekku . Rúmlega 2 km ganga er að fjallinu sjálfu með svolítilli hækkun en heildarhækkun í þessari göngu er rétt um 800 metrar frá þessum upphafsreit . Nestis - og gaddastopp var tekið við fjallsrætur þar sem hópurinn undirbjó uppgönguna sjálfa . Framundan var gangan sjálf upp hlíðar Baulu sem eru nokkuð brattar og grýttar á köflum . Færið var hagstætt í byrjun þar sem auðvelt var að marka spor í hæfilega mjúkan snjóinn . Þarna er þó stórgrýtt og stundum mynduðust holur inn á milli steinanna sem næstu menn þurftu að sneiða hjá . Það er þó mál manna að auðveldara sé að ganga um þetta stórgrýtta landslag þegar snjór er yfir öllu . Um miðbik fjallsins harðnaði færið þannig að fararstjórar þurftu að nota ísaxir og höggvandi fótspor til þess að mynda viðunandi spor fyrir hópinn . Þetta tafði nokkuð för en allir sýndu þolinmæði enda veðuraðstæður nokkuð góðar á þessum tímapunkti . Færið batnaði aftur fljótlega , snjórinn passlega mjúkur og greiðlega gekk að marka spor upp hlíðar fjallsins . Þegar ofar dró minnkaði vindurinn og blár himininn kom meira og meira í ljós . Fólk tók andköf þegar komið var upp á fjallsbrúnina þar sem stórkostlegt útsýnið opnaðist til austurs og norðurs . Við fætur var fátt annað en þverhnípt austurhlíð fjallsins . Skynsamlegt að halda sig mátulega fjarri brúninni þarna . Við tók um 100 metra ganga eftir hrygg upp á sjálfan toppinn . Það var mögnuð tilfinning að feta sig eftir hryggnum með þverhnípið öðru megin og koma svo á sjálfan toppinn . Og viti menn : þar var logn !! Stemmningin var ólýsanleg . Þarna var hópurinn samankominn á þessum glæsilega tindi eftir krefjandi göngu og naut óhindraðs útsýnis til allra átta . Glampandi sól og fegurð ! Niðurleiðin gekk vel að mestu leyti en sum staðar var erfitt að fóta sig þar sem slóðin var orðin mjög niðurtroðin . Snjórinn var ekki ólíkur hvítum sykri sem gaf eftir og veltist þegar fæti var stigið niður og þurfti fólk að gæta ítrustu varúðar . Fararstjórar fundu aðra og betri leið niður til þess að sneiða hjá harðfenninu sem varð á vegi hópsins á uppleiðinni . Siglingatæki leiðsögumanna sýndu 953 metra hæð á toppnum sem er nokkuð hærra en gefið er upp á Atlaskorti ( 934 m ) en eins og stundum áður eru ekki öll GPS tækin sammála . Hækkunin á fjallið sjálft frá gaddastoppinu var sléttir 500 metrar sem er vel af sér vikið ! Gangan tók um það bil 5 klst og 35 mínútur sem er nokkuð lengra en gert var ráð fyrir enda þurfti hópurinn að fara rólega yfir á köflum . Það var mikil upplifun í alla staði að koma á topp Baulu . Þeir sem sigra hana ERU lengra komnir !